Diari Oficial de la Generalitat Valenciana


Sumari del DOGV 6382, del 22-10-2010 (2010/11522)

ORDRE 39/2010, de 15 d'octubre, de la Conselleria d'Economia, Hisenda i Ocupació, per la qual es modifica l'Ordre de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió a la Comunitat Valenciana, i es convoquen per a l'exercici pressupostari 2010.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6382

Data del DOGV
:   22-10-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/11521


Data del document
:   15-10-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a la inversió
    * recerca i desenvolupament
    * ajuda pública
    * suport econòmic
    * ajuda a les empreses
    * ajuda regional
    * legislació

ORDRE 39/2010, de 15 d'octubre, de la Conselleria d'Economia, Hisenda i Ocupació, per la qual es modifica l'Ordre de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió a la Comunitat Valenciana, i es convoquen per a l'exercici pressupostari 2010. [2010/11790]  
PREÀMBUL  
L'Ordre de 6 d'agost de 2008, de la Conselleria d'Economia, Hisenda i Ocupació, publicada en el Diari Oficial del Comunitat Valenciana de 8 d'agost de 2008, número 5824, regula la concessió d'incentius autonòmics a la inversió a la Comunitat Valenciana.  
L'objectiu dels incentius autonòmics és impulsar el desenvolupament econòmic de la Comunitat Valenciana, basant-se en els factors que permeten reforçar el potencial competitiu de la nostra economia i promoure la recuperació del ritme inversor i el creixement de la renda i l'ocupació amb regularitat.  
Les condicions fonamentals del programa d'incentius autonòmics són els que arreplega l'ordre esmentada de 6 d'agost de 2008, que seguix vigent. L'experiència en la gestió de les ajudes aconsella, no obstant això, introduir determinades modificacions en la normativa a fi d'agilitar els procediments de concessió i adequar el termini de les ajudes a la naturalesa pluriennal de les actuacions. L'objecte de la present ordre és establir eixos canvis en la normativa.  
Així mateix, i en compliment del que disposa l'apartat 2 de l'article 7 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present ordre s'acull a l'exempció de notificació, en aplicació del Reglament CE número 1628/2006, de 24 d'octubre de 2006, relatiu a l'aplicació dels articles 87 i 88 del Tractat CE a les ajudes regionals a la inversió.  
Per tot això i fent ús de les facultats atribuïdes per l'article 28 de la Llei 5/1983, de 30 de desembre, del Govern Valencià, i l'article 47.3 del Text Refós de la Llei d'Hisenda Pública de la Generalitat.  
ORDENE  
Article 1  
Modificar l'Ordre de 6 d'agost de 2008, de la Conselleria d'Economia, Hisenda i Ocupació, per la qual es regula la concessió d'incentius autonòmics a la inversió en la Comunitat Valenciana, i es convoquen per a l'exercici 2008, en els apartats següents:  
U. S'afig a l'article segon un nou apartat. Queda redactat l'article segon de la manera següent:  
«1. Les ajudes regulades en la present ordre podran tindre caràcter pluriennal, quan així ho requerisca el termini de les actuacions objecte d'esta. La concessió de les ajudes estarà condicionada a l'existència de crèdit adequat i suficient per a això en els pressupostos de la Generalitat en les distintes anualitats.  
2. En funció de les disponibilitats pressupostàries i per resolució, es publicarà anualment en el Diari Oficial de la Comunitat Valenciana la convocatòria per a la presentació de sol·licituds per a l'obtenció de les ajudes previstes en esta ordre».  
Dos. S'afig una nova disposició final, que s'ordenarà com disposició final primera.  
«Primera. En tot allò no previst en esta ordre s'aplicarà el que disposa el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, així com els preceptes bàsics de la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions».  
Tres. Es modifica la redacció de la disposició final primera i s'ordenarà com a disposició final segona.   
«Segona. Es delega en el director general d'Economia la concessió o denegació de les ajudes previstes en esta ordre. Així mateix, es delega en el director general d'Economia la facultat de dictar la resolució de convocatòria anual de les ajudes corresponents, que haurà d'expressar les línies de crèdit que la financen i l'import global màxim que es destinarà a la concessió d'estes, així com els terminis per a presentar les sol·licituds d'ajuda corresponents».  
Quatre. Es modifica l'ordre de la disposició final segona, que passar a ser disposició final tercera.  
Cinc. Es modifica l'ordre de la disposició final tercera, que passa a ser disposició final quarta.  
Sis. Es modifica la redacció de la base vuitena, «Criteris de valoració», en l'apartat 1.  
1. Per a la valoració dels projectes que complisquen els requisits establits en les disposicions vigents s'utilitzaran els criteris següents:  
- La utilització de recursos de la zona: fins a 5 punts.  
- L'increment de la productivitat o la taxa de valor afegit: fins a 15 punts.  
- El caràcter innovador del procés industrial i/o del tipus de producte i la incorporació de tecnologia avançada i de sistemes que garantisquen la qualitat i la protecció del medi ambient: fins a 30 punts.  
- La diversificació de l'oferta en la zona: fins a 5 punts.  
- El caràcter exportador: fins a 10 punts.  
- La grandària de l'empresa i el projecte: fins a 20 punts.  
En les zones definides com prioritàries, que s'inclouen en l'annex II, el percentatge de subvenció que correspondria al projecte d'acord amb els criteris anteriors s'incrementarà un 20 per 100, respectant sempre el límit màxim determinat en la base setena.  
Set. Es modifica la redacció de la base desena, «Procediment de concessió. Instrucció del procediment», en els apartats 2 i 3.   
2. L'ordenació i instrucció del procediment correspondrà al Servici de Promoció del Desenvolupament Regional.  
3. Una vegada examinades les sol·licituds per l'òrgan instructor i realitzades les activitats d'instrucció pertinents, seran avaluades per una comissió, que estarà integrada pels membres següents:  
President:  
- el cap d'Àrea d'Economia i Fons Comunitaris.  
Vocals:  
- el cap de Servici de Política Regional de la Unió Europea.  
- un representant amb rang de cap de servici, designat pel sotssecretari de la Conselleria d'Economia, Hisenda i Ocupació.  
- el cap de Servici de Promoció del Desenvolupament Regional.  
Secretari:  
- un tècnic del Servici de Promoció del Desenvolupament Regional.  
Vuit. Es modifica la redacció de la base onzena, «Concessió de les ajudes», en l'apartat 1.   
«1. Vistes les propostes formulades per la comissió, el director general d'Economia dictarà una resolució per delegació concedint o denegant les ajudes».  
Nou. Es modifica la redacció de la base tretzena, «Incidències posteriors a la concessió».   
1. La Direcció General d'Economia resoldrà les incidències relatives a l'expedient de concessió de les ajudes que es produïsquen amb posterioritat a la dita concessió, i en especial, en els supòsits següents:  
a) Modificacions justificades en el projecte inicial.  
b) Canvi de denominació o de les circumstàncies societàries del beneficiari, amb canvi o sense de titularitat, que afecten el projecte. Estes incidències hauran de comunicar-se en el termini màxim de dos mesos des de la inscripció de l'escriptura pública que l'arreplegue.  
c) Canvis d'ubicació del projecte.  
d) Modificacions del termini per a l'execució total del projecte o per al compliment de les condicions particulars de la concessió.   
e) Modificacions en l'aportació econòmica per a cada anualitat respecte a la distribució financera prevista, d'acord amb l'execució real del projecte, sempre que les disponibilitats pressupostàries ho permeten.   
2. Les sol·licituds de modificació previstes en les lletres a), d) i e) anteriors hauran de presentar-se almenys un mes abans del termini establit per a la justificació de la respectiva anualitat o de la data de venciment de la condició corresponent.  
3. El termini màxim per a resoldre i notificar la resolució serà de tres mesos des de la recepció de la sol·licitud de modificació en la Direcció General d'Economia. Una vegada transcorregut este termini sense resoldre, podrà entendre's desestimada la petició.  
Deu. Es modifica la redacció de la base catorzena, «Liquidació de les subvencions», en els apartats 1, 2 i 3.c).  
1. En el cas que les subvencions financen obra que exigisca projecte tècnic, este haurà de presentar-se davant de la Direcció General d'Economia almenys tres mesos abans de la data de finalització del termini de la primera anualitat en què es vaja a sol·licitar el cobrament, a fi que emeta informe l'Oficina de Supervisió de Projectes de la Conselleria d'Economia, Hisenda i Ocupació, o els tècnics que esta designe.  
2. El beneficiari podrà sol·licitar davant de la Direcció General d'Economia la liquidació de la subvenció una vegada executat el projecte en la seua totalitat o, en projectes pluriennals, segons les anualitats previstes d'acord amb el pressupost aprovat i en els termes fixats en la resolució individual de concessió. Així mateix, es podran sol·licitar liquidacions parcials dins de cada anualitat, sempre que així estiga autoritzat en la resolució de concessió corresponent.  
En tot cas, els beneficiaris hauran de presentar abans de la finalització del termini de vigència o dels terminis previstos per a cada anualitat, la justificació de les inversions efectivament executades, així com del compliment de les condicions establides en la resolució individual de concessió que corresponguen.  
3.c) Justificació de les inversions efectivament realitzades, per mitjà del compte justificatiu, amb aportació d'un informe de comprovació d'inversions, que s'ajustarà al model que establisca la Direcció General d'Economia, emés per experts independents, inscrits com exercents en el Registre Oficial d'Auditors de Comptes, en els termes de l'article 74 del Reial Decret 887/2006, de 21 de juliol, pel qual s'aprova el Reglament de la Llei de Subvencions.   
Onze. Es modifica la redacció de la base setzena, «Procediment d'incompliment».  
1. Una vegada finalitzada l'execució del projecte o vençut el termini fixat per a la justificació de cada anualitat, l'òrgan competent comprovarà que este s'ha executat d'acord amb les condicions establides en la resolució individual i, si és el cas, alliberarà les garanties que hagen sigut establides.  
2. Si el projecte no s'ha executat d'acord amb les condicions establides, s'analitzaran les causes i l'abast de l'incompliment, i es podrà concedir una pròrroga per a l'execució del projecte en els termes exigits o, si és el cas, iniciar l'expedient d'incompliment.  
3. L'expedient d'incompliment s'iniciarà per acord de la Direcció General d'Economia per mitjà de la notificació a l'interessat de les causes determinants d'este. Els interessats podran, en qualsevol moment del procediment, anterior al tràmit d'audiència, adduir al·legacions i aportar documents o altres elements de juí.  
4. Una vegada instruït el procediment i immediatament abans de redactar la proposta de resolució, es posarà de manifest als interessats, que disposaran d'un termini de 15 dies per a al·legar i presentar els documents i justificants que estimen pertinents.  
5. Una vegada presentades les al·legacions o transcorregut el termini de 15 dies hàbils sense contestació per part del beneficiari, la Direcció General d'Economia, a través del Servici de Promoció del Desenvolupament Regional, trametrà les actuacions junt amb la seua proposta al director general d'Economia, perquè adopte la resolució que pertoque.  
6. El termini màxim per a resoldre els procediments d'incompliment serà de sis mesos, computats des de l'acord d'iniciació.  
Dotze. Es modifica la redacció de la base dissetena, «Incompliment de condicions i graduació del seu abast», en l'apartat 2.  
2. Si es tracta de condicions referents a la quantia de la inversió, l'abast de l'incompliment es determinarà proporcionalment a la inversió no justificada degudament en el termini corresponent.  
En el cas de projectes pluriennals, l'abast de l'incompliment es determinarà per a cada anualitat. Si la inversió degudament justificada no assolix el 40% de l'anualitat corresponent, l'incompliment d'esta serà total.  
En tot cas, l'incompliment serà total quan l'import de la inversió total justificada no abaste el 40% de la inversió aprovada. Així mateix si la inversió justificada queda per davall del mínim establit en la base quarta de la present ordre l'incompliment serà total.  
Tretze. S'afig la base divuitena, «Règim d'infraccions i sancions».  
1. El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, General de Subvencions.  
2. Per a la imposició de les sancions previstes en l'apartat anterior se seguirà el procediment de l'article 67 de la Llei 38/2003, General de Subvencions, d'acord amb el que establix la Llei 30/1992, de 26 de novembre, de Règim Jurídic de les Administracions Públiques i el Procediment Administratiu Comú i el Reial Decret 1398/1993, de 4 d'agost, pel qual es va aprovar el Reglament del Procediment per a l'Exercici de la Potestat Sancionadora.  
3. La competència per a la instrucció dels expedients sancionadors i per a la imposició de les sancions corresponents es regirà per les regles següents:  
a) Serà competent per a la instrucció dels expedients el Servici de Promoció del Desenvolupament Regional.  
b) La imposició de sancions correspondrà al director general d'Economia.  
Article 2  
1. Es convoquen per a l'exercici pressupostari 2010 les ajudes econòmiques a què fa referència l'article primer.  
2. L'import global màxim destinat a finançar estes ajudes a càrrec de la línia T138700 del programa 612.60 de la Llei de Pressupostos de la Generalitat serà de 100.000 € (cent mil euros) per a l'exercici 2010, 2.000.0000 € (dos milions d'euros) per a l'exercici 2011 i 3.500.000 € (tres milions cinc-cents mil euros) per a l'exercici 2012.  
Les anualitats corresponents a exercicis futurs quedaran condicionades a l'existència de crèdit adequat i suficient en els pressupostos de la Generalitat corresponents.  
3. El termini de presentació de les sol·licituds serà d'un mes, a comptar de l'endemà de la publicació de la present ordre en el Diari Oficial de la Comunitat Valenciana.  
4. El termini de presentació de la justificació de les ajudes finalitzarà el 30 d'octubre de cada anualitat, llevat que es determine un termini posterior en la resolució de concessió d'ajuda.  
DISPOSICIÓ FINAL   
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 15 d'octubre de 2010  
El conseller d'Economia, Hisenda i Ocupació   
i vicepresident segon del Consell,  
GERARDO CAMPS DEVESA